এটি সত্যি, কাজলরেখা রূপকথা। কিন্তু তারপরও মানুষের চোখের নিচে এখনও না হয় একটু আশা থাকুক। তা ছাড়া, এই ধরণের রূপকথাগুলো নিয়ে আমাদের দেশে সত্যিকার অর্থে এখনও কোনও কাজ হয়নি। পরিবার, বিয়ে ও রাষ্ট্রের উৎপত্তি নিয়ে এঙ্গেলসের বইটির কথাই ধরুন, যেসব উদাহরণ তিনি নারী-পুরুষের সম্পর্কের বিবর্তনকে তুলে ধরার জন্যে ব্যবহার করেছেন, সেগুলোও প্রচলিত অর্থে বাস্তব নয়। কিন্তু সে-জন্যে তিনি যদি সেসব উড়িয়ে দিতেন, যদি সেগুলোর তলদেশ না খুড়তেন, তা হলে ইতিহাসের একটি দিক সম্পর্কে আমরা অজ্ঞই থেকে যেতাম। কাজলরেখা, মনে হচ্ছে, মাতৃতান্ত্রিক এমন এক গোত্রের প্রতিনিধিত্ব করছেন, যে-গোত্রে পুরুষের সংখ্যা একেবারেই কমে এসেছিল। জানি না, আমার ধারণা সঠিক হবে কি না (গল্পটি পড়েছিলাম স্কুলজীবনে, মিলিয়ে পড়তে পারলে নিশ্চিত হতাম)। যাই ঘটুক না কেন, আমাদের কাজলরেখাদের জয় হবে, এই বিশ্বাস যেন আমরা না হারাই।